cc3d7501f9b90e66db8625947910f539
Διακόσμηση μπαλκονιού και βεράντας: Ποιες είναι οι πιο δημοφιλείς επιλογές;
---------------------------------------------------------------------------


douleutaras.gr
2021.04

Το μπαλκόνι και η βεράντα σου αποτελεί την επέκταση του σπιτιού σου και μπορεί να αποτελέσει σημείο χαλάρωσης και αναζωογόνησης με την κατάλληλη διαμόρφωση. Ακόμα και τα πιο μικρά μπαλκόνια με την κατάλληλη διακόσμηση μπορεί να γίνει το μέρος που θα χαλαρώνεις τις περισσότερες ώρες, τις ημέρες του καλοκαιριού.


Έχουμε συγκεντρώσει τις πιο επιτυχημένες και δοκιμασμένες συμβουλές ώστε να σε βοηθήσουμε να ανανεώσεις τη διακόσμηση του μπαλκονιού σου, αποτελεσματικά:


* Διακόσμηση μπαλκονιού με φυτά / λουλούδια
* Διακόσμηση με φαναράκια
* Φωτάκια για διακόσμηση βεράντας
* Ιδιαίτερα έπιπλα μπαλκονιού
* Διακόσμηση μπαλκονιού με ύφασμα / μαξιλάρες
* Κούνια ή αιώρα βεράντας
* Διακόσμηση βεράντας με χαλάκι
* Ομπρέλα εξωτερικού χώρου
* Καλαμωτή & κουρτίνα για διακόσμηση μπαλκονιού


Όμως, ας δούμε τις ιδέες αναλυτικά, για να πάρεις έμπνευση για το δικό σου μπαλκόνι:


### **#1 Με φυτά & λουλούδια**


Παιδί των λουλουδιών ή της πρασινάδας, διακόσμηση μπαλκονιού χωρίς ίχνος από γλάστρα και χώμα δεν υφίσταται! Οι αποχρώσεις και τα είδη που μπορείς να βρεις εκεί έξω είναι αμέτρητα. Διάλεξε όσα σου αρέσουν πιο πολύ και είναι πιθανό να αγαπήσεις περισσότερο, ώστε να μην αμελείς να τα φροντίζεις. Αν ανήκεις σε εκείνους που απλά ξεχνούν να ποτίσουν οτιδήποτε πράσινο, μπορείς να στολίσεις την βεράντα σου με μικρά κακτάκια. Το πράσινο θα της χαρίσει μια νότα φρεσκάδας και θα την ανανεώσει με μιας. Αν το μπαλκόνι σου δε χωράει και πολλά πολλά, μπορείς πάντα να χρησιμοποιήσεις τον τοίχο για να κρεμάσεις τα λουλούδια σου. Επίλεξε ακόμη κάποιο αναρριχώμενο φυτό. Η βουκαμβίλια αποτελεί το δικό μας αγαπημένο και είναι ικανή να του δώσει χρώμα και γοητεία!


### **#2 Με φαναράκια**


Τα φαναράκια αποτελούν τελευταία must για τη διακόσμηση μπαλκονιού. Το φως έχει τη δύναμη να δημιουργεί τις ιδανικές συνθήκες ηρεμίας και απόλυτης χαλάρωσης. Η λειτουργία τους βέβαια δε είναι μόνο αισθητική, μα και πρακτική. Τα φαναράκια στο μπαλκόνι σου θα σε βοηθήσουν πέρα από ατμόσφαιρα, να δημιουργήσεις και φως! Συγκεκριμένα, όσο φως είναι αναγκαίο για να βλέπεις μπροστά σου, χωρίς να χαλάς ρεύμα. Μπορείς να βρεις χιλιάδες για να διαλέξεις, σε μεγέθη, σχήματα και χρώματα! Βάλε όσα αντέχει η καρδιά σου, αλλά και το μπαλκόνι σου. Τα φαναράκια που θα κοσμούν το μπαλκόνι σου θα το κάνουν να μοιάζει απόλυτα ρομαντικό κι έτοιμο να υποδεχτεί με στοργή κάθε επισκέπτη του. Όσο πιο πολλά φαναράκια τόσο πιο μαγικό και το τελικό αποτέλεσμα!


### **#3 Με φωτάκια**


Από τη διακόσμηση μπαλκονιού δε γίνεται να λείπουν ούτε τα φωτάκια! Αν θες να έχεις το κεφάλι σου ήσυχο και να μη σκέφτεσαι τα κεριά που θα σβήσουν στα φαναράκια σου, τότε μπορείς να τοποθετήσεις λαμπάκια. Στόλισε τα κάγκελα της βεράντας σου περιμετρικά ή μια γωνιά της! Δώσε της κατ’ αυτόν τον τρόπο όσο φως έχει ανάγκη. Τα φωτάκια έχουν την ίδια ικανότητα με τα φαναράκια στο να μαγεύουν όποιον τα αντικρίζει, αλλά και να αυξάνουν το ρομαντισμό! Αν πάλι θες να δημιουργήσεις ένα ακόμη πιο έντονο αποτέλεσμα για το μπαλκόνι σου, μπορείς να τα επιλέξεις στην πολύχρωμη εκδοχή τους. Έτσι, απλά και έξυπνα, θα καταφέρεις να δημιουργήσεις μια ατμόσφαιρα που θα ‘ναι σαν να έχει βγει από παραμύθι!


### **#4 Με ιδιαίτερα έπιπλα**


Η επιλογή του επίπλου εξαρτάται τόσο από το στυλ σου όσο και από το χώρο που διαθέτει το μπαλκόνι σου. Ένα τραπεζάκι σιδερένιο και δυο καρεκλίτσες αρκούν για να δώσουν στο μπαλκόνι σου παριζιάνικο αέρα! Αν θες κάτι πιο έθνικ, μπορείς να εντάξεις στη βεράντα σου ξύλινα επιπλάκια και να τα ταιριάξεις με πουφ. Αν δεν έχεις πολύ χώρο τότε τοποθέτησε δυο παλέτες. Εκείνες, θα λειτουργήσουν βοηθητικά ως μίνι καναπεδάκι ή πάγκος, αναβαθμίζοντας ταυτόχρονα και την όψη του μπαλκονιού σου. Μια παλέτα κι ένα μαξιλάρι αρκούν για να σε ξεκουράσουν τις ώρες που θα χαλαρώνεις, αλλά και να φιλοξενήσουν οτιδήποτε θελήσεις, από το βιβλίο σου, έως και το κρασί σου.


### **#5 Με ύφασμα & μαξιλάρες**


Έφτασε η στιγμή για πειραματισμούς με υφάσματα και μαξιλάρες! Τόλμησε να στολίσεις την βεράντα σου με ό,τι ύφασμα σου κάνει κλικ. Υπάρχουν πολλά εκεί έξω για να βρεις εκείνο που σου ταιριάζει. Αν επιθυμείς, μπορείς να ξετρυπώσεις κάποιο που δε χρησιμοποιείς από το εσωτερικό του σπιτιού σου. Κάλυψε τις επιφάνειες που δε θέλεις να φαίνονται ή το καναπεδάκι σου με ένα ύφασμα ή ένα ριχτάρι. Μπορείς φυσικά να το αφήσεις να πέσει και στο πάτωμα! Ρίξε τώρα κάτω μπόλικες μαξιλάρες! Το μπαλκόνι σου θα γίνει αυτόματα πιο γλυκό, πιο «ζεστό» και cozy.


### **#6 Με μια κούνια ή μια αιώρα**


Πρόκειται για μια μοναδική επιλογή στη διακόσμηση μπαλκονιού. Μια κούνια ή μια αιώρα θα μεταμορφώσει αυτόματα την όψη της βεράντας σου. Ταυτόχρονα, θα μπορείς να τη χρησιμοποιείς για να ηρεμείς και να ξεκουράζεσαι, αλλά και για να αφήνεις επάνω ό,τι χρειαστείς για να σου κρατήσει παρέα. Μένει να ξαπλώσεις και να αφεθείς στη μαγεία του μπαλκονιού σου! Κάλεσε φίλους, τον αγαπημένο ή την αγαπημένη σου, για να χαλαρώσετε και να απολαύσετε μαζί το φεγγάρι και τα αστέρια, όταν έχει ξάστερο ουρανό.


### **#7 Με ένα χαλάκι**


Ποιος είπε πως τα χαλιά είναι μόνο για τον χειμώνα; Το μπαλκόνι σου δε χρειάζεται πολυτέλειες για να μεταμορφωθεί. Αρκούν απλές, αλλά προσεγμένες, κινήσεις για να αναβαθμίσουν την όψη του. Το χαλάκι, λοιπόν, έρχεται για να του χαρίσει μια ιδιαίτερη πινελιά διακόσμησης! Θα μπορείς να κάθεσαι επάνω του με φίλους και να χαζεύεις τη δύση του ηλίου ή την ανατολή. Μην ξεχνάς μόνο να μαζεύεις το χαλάκι σου πρωτού αποχωριστείς το μπαλκόνι σου, ώστε εκείνο να διατηρείται όμορφο και να μη σκονίζεται.


### **#8 Με μια ομπρέλα**


Αν το δικό σου μπαλκόνι δε διαθέτει τέντα, θα λατρέψεις αυτή την επιλογή στη διακόσμηση μπαλκονιού. Η ομπρέλα για τη βεράντα είναι το νέο όπλο κατά του ήλιου αλλά και της βροχής. Έτσι, θα μπορεί να κρατήσει μακριά από το μπαλκόνι και τα μάτια σου τον ήλιο όταν δεν το χρειάζεσαι πια. Παράλληλα, δύναται να προστατεύσει από το ψιλόβροχο τόσο εσένα όσο κι εκείνα τα αντικείμενά σου που δε θες με τίποτα να βραχούν. Μια ομπρέλα ριγέ, μπεζ, άσπρη ή μπλε, θα δώσει την απόλυτη καλοκαιρινή διάσταση στη βεράντα σου και θα αναδείξει την ομορφιά της. Ταίριαξέ τη για ένα πιο ολοκληρωμένο αισθητικά αποτέλεσμα με τα μαξιλαράκια, τα γλαστράκια ή τα υφάσματα που έχεις στο μπαλκόνι σου. Φρόντισε ώστε όλα τα κομμάτια της διακόσμησης που δημιουργείς να κυμαίνονται στο ίδιο ύφος και στυλ και να δένουν αρμονικά μεταξύ τους.


### **#9 Με καλαμωτή & κουρτίνα**


Αν θες να αποφύγεις τα βλέμματα των περαστικών, τότε δεν έχεις παρά να κάνεις κάτι γι’ αυτό. Μήπως δεν τολμάς να βγεις στο μπαλκόνι σου επειδή δε θέλεις να φαίνεσαι ή δε νιώθεις άνετα; Προστάτευσε την ιδιωτικότητά σου με μια καλαμωτή ή με μια κουρτίνα. Η πρώτη, προτιμάται και αγαπάται ιδιαιτέρως! Δε θα χαρίσει μόνο την αίσθηση της απομόνωσης σε εσένα, αλλά και στυλ στο μπαλκόνι σου. Η κουρτίνα από την άλλη, δύναται να προσφέρει στην βεράντα σου έναν νησιώτικο αέρα. Εκείνον που κι εσύ τόσο αναζητάς, κατά τις καλοκαιρινές βραδιές σου! Μπορείς, λοιπόν, να την στερεώσεις από την τέντα σου, στη μια πλευρά του μπαλκονιού σου και την αφήσεις να πέσει και να αγγίξει το πάτωμα. Για να μην μετακινείται, βάλε στο κάτω μέρος του υφάσματος κάποιες πετρούλες ή μεγάλα φανάρια!


